Francesco Cossiga
Frančesko Kosiga (; Sasari, 26. jul 1928 — Rim, 17. avgust 2010) bio je italijanski pravnik, pedagog i političar iz redova bivše Hrišćanske demokratije. Vršio je funkciju premijera (1979–1980) i predsednika Republike Italije (1985–1992).

Biografija 
Rođen je u Sasariju, sever Sardinije. Političku karijeru započeo je tokom Drugog svetskog rata.

Bio je ministar unutrašnjih poslova (1976–1978), predsednik italijanske vlade (1979–1980), predsednik italijanskog Senata (1983–1985.), italijanski predsednik (1985–1992), a 1992. je proglašen za doživotnog senatora.

Kada je italijanski premijer Đulio Andreoti 1992. godine obznanio javnosti postojanje organizacije Gladio u Italiji tokom Hladnog rata, tajne organizacije koja je u slučaju sovjetske invazije trebalo da vodi gerilsku borbu, Kosiga je priznao svoju umešanost u osnivanje ove organizacije. Demokratska partija levice je nakon toga pokrenula proces impičmenta protiv Kosige. Iako je procedura poništena, Kosiga je dao ostavku dva meseca pre isteka mandata.

Godine 2006. se povukao sa svoje funkcije doživotnog senatora, ali je Senat odbio njegovu ostavku 2008. godine.

Umro je 17. avgusta 2010. godine u Rimu.

Porodica 
Bio je rođak italijanskog komunističkog vođe Enrika Berlingvera.

Kontroverze 
Kosiga je 2007. godine za novine „Korijere dela sera“ dao osvrt na napade 11. septembra 2001. i Osamu bin Ladena. Izjavio je da „demokratski krugovi u Americi i Evropi dobro znaju da su ovaj monstruozni plan osmislile i ostvarile američka CIA i Mosad uz pomoć cionističkih snaga kako bi svu krivnju svalile na arapski svet i uverile Zapad da interveniše u Iraku i Avganistanu“. Samo godinu dana pre, Kosiga je izjavio da ne veruje u teorije zavere i odbacio mogućnost da je sve deo američke zavere.

Izvori

Spoljašnje veze 

 Biografija na stranici italijanskog Senata 
 Biografija na stranici Centra za političke i socijalne nauke F. M. Malfati 

Italijanski pravnici
Predsjednici Italije
Premijeri Italije
Italijanski političari